Цвета Караянчева към младите българи в Москва: Учете, трупайте опит и умения и се върнете в България, където имаме нужда от Вас - Izbori.bg
НачалоАктуалноЦвета Караянчева към младите българи в Москва: Учете, трупайте опит и умения и се върнете в България, където имаме нужда от Вас
Цвета Караянчева към младите българи в Москва: Учете, трупайте опит и умения и се върнете в България, където имаме нужда от Вас
Председателят на Народното събрание Цвета Караянчева, която е на официално посещение в Руската федерация, се срещна с българската общност в Москва. В срещата участваха български студенти в Москва, българи, работещи в големи мултинационални компании и водещи международни банки.
Пред присъстващите председателят на Народното събрание Цвета Караянчева отбеляза, че е щастлива да бъде сред нашите сънародници в руската столица, тъй като от девет години председател на българския парламент не е бил в Москва. След дни ще отбележим 140 години от установяването на дипломатически отношения между България и Русия, а преди няколко месеца в България тържествено беше чествана 140-ата годишнина от Учредителното събрание и приемането на Търновската конституция, посочи тя.
Цвета Караянчева подчерта, че, когато става дума за националните интереси, българският парламент се стреми да заема национално отговорни позиции в интерес на държавата и нейните граждани. Вие сте нашите посланици в Москва и в Русия, благодарим Ви, че ни представяте достойно както в университетите тук, така и в международните фирми, организации и банки, в които работите, обърна се към българите в Москва председателят на Народното събрание.
В България не достига квалифицирана работа ръка, затова правителството постави образованието като водещ държавен приоритет, подчерта на срещата Цвета Караянчева. Залагаме на дуалното образование, защото са ни необходими хора, които от учебните и университетските скамейки да се включат в производството и бизнеса, добави тя и призова младите хора да учат, да трупат опит и умения и да се върнат в България, където има нужда от тях и техните знания. Има място за Вас в България, мили деца, обърна се председателят на парламента към младите българи в Москва.
В страната ни вече съществуват много възможности за инвестиции, работи се по магистралите „Струма“ и „Хемус“, по тунела под Шипка, за да може инвеститорите да стигнат до всички региони на България, отбеляза Цвета Караянчева. Тя подчерта, че е важно да се развива инфраструкторно Северна България, което ще позволи и там да бъдат привлечени инвестиции и да се ускори икономическият растеж както на региона, така на страната ни. България се развива уверено напред и технологично, и индустриално, посочи председателят на парламента.
Сред въпросите, които представителите на българската общност отправиха към председателя на Народното събрание бяха такива, свързани с българските национални интереси, развитието на дигитализацията, на строителния сектор, на инфраструктурата и на градската среда.
ГЕРБМоскваНСЦвета Караянчева